Vrou ernstig beseer ná voertuig teen trok botsFoto: Crisis Medical. ŉ Vrou in haar veertigs veg vir haar lewe ná ŉ ernstige ongeluk op die M4 naby Umdloti in KwaZulu-Natal. Kyle van Reenen, woordvoerder vir Crisis Medical, het gesê hul paramedici het by die toneel opgedaag en kon uitmaak wat gebeur het. “Die vrou het met haar voertuig in ŉ stilstaande vragmotor wat sitrus vervoer het, gebots. Hy het aan die linkerkant van die pad in die geel streep gestaan,” het Van Reenen gesê. Volgens van Reenen is die man wat besig was om aan die vragmotor te werk ook getref en het hy ook beserings opgedoen. Hy is op die toneel behandel en toe na die hospitaal geneem vir verdere mediese behandeling. Die bestuurder van die voertuig wat met die vragmotor gebots het, het ernstige beserings opgedoen. “Sy het lewensnoodsaaklike behandeling ontvang en is op ŉ spesiale draagbaar gedra, want ons vermoed sy het beserings aan haar rugstring opgedoen,” het van Reenen gesê. Die passasier in haar dertigs het beserings opgedoen wat nie ernstig is nie. Albei pasiënte is na nabygeleë hospitale geneem vir verdere behandeling. Die presiese besonderhede van die ongeluk sal deel uitmaak van die polisie se ondersoek.